**Н А Р Е Д Б А**

**за**

**РЕКЛАМНА ДЕЙНОСТ НА ТЕРИТОРИЯТА НА ОБЩИНА РУДОЗЕМ**

**І. ОБЩИ ПОЛОЖЕНИЯ**

**Чл. 1** С тази наредба се уреждат реда и условията за разпространяване на информация със средствата на външната реклама, надписите и информационно – указателните табели на територията на Община Рудозем. Това става при спазване изискванията на настоящата Наредба и действащото законодателство.

**Чл. 2** По смисъла на тази наредба:

1. Външна реклама е всеки текст, обемна форма или изображение, предназначени да информират обществеността или да привличат нейното внимание с търговска цел
2. Надпис е всики текст, обемна информация или изображение, закрепени върху сграда, свързани с функцията на даден обект в нея.
3. Информационно указателни табели са всеки текст, обемна форма или изображение, указващи близостта на една сграда или терен, където се извършва определена дейност.
4. Рекламни материали с временен характер са знамена, транспаранти, надписи и информационно – указателни табели със срок на поставяне, по – малък от един месец.

**ІІ. ОБЩИ ИЗИСКВАНИЯ**

**Чл. 3** Рекламно информационните елементи (РИЕ), независимо от техния вид трябва:

1. „Да отговарят на нормите за безопасност и да бъдат изработени от трайни материали, устойчиви на вятър и други атмосферни условия, съгласно нормативните изисквания.“

2. Да бъдат поддържани в добро състояние по отношение на тяхната чистота и функция от физическото или юридическото лице, получило разрешение за поставяне на рекламата.

**Чл. 4** При разполагане на РИЕ трябва:

1. Да не се нарушават условията на обитаване на сградите.
2. Да не се създават рискови условия за безопасността на движение.

**3.** „Да не закриват други рекламни елементи, елементи от архитектурния

вид на сградите, търговски или друг обществен обект, както и да не се

затрудняват подхода към тях.”

**Чл. 5** „Рекламните послания следва да са изписани на български език, като е

допустимо същите послания да бъдат изписани и на чужд език.“

**Чл. 6** „Не се разрешава:

1. Монтирането на РИЕ върху сграда, имот или съоръжение без изрично писмено съгласие на техния собственик или писмен договор за наем на заетата от РИЕ площ.

2.Монтирането на РИЕ върху недвижими имоти – културни паметници в техните граници и охранителни зони, без предварително съгласуване с Министерството на културата.

3.Използването на светлинни символи и шрифтови надписи, прилагани като или наподобяващи на елементите от системата за регулиране на движението

4.Рекламирането на:

* забранени за употреба вещества и препарати с наркотично стимулиращо действие;
* лекарствени средсва, за които има забрана или ограничения, предвидени в специални нормативни актове;
* полезни качества на тютюневите изделия;
* полезни качества на алкохолни напитки;
* порнографски материали;
* оръжия;
* (отм. с Решение № 291/12.09.2017 г. на СмАС)

**-**  послания които съдържат, под каквато и да е форма, омраза, насилие, расова и етническа или политическа нетърпимост.

* други, рекламирането на които е изрично забранено със закон.

5.Разполагането на РИЕ, които:

* съдържат невярна или подвеждаща информация;
* рекламират стоки и услуги посредством твърдения за недостатъци на други стоки или услуги;
* накърняват правата и доброто име на граждани и юридически лица;“

**Чл. 7** Носителите на права за разполагане на РИЕ при условията на тази наредба носят цялата отговорност за причинените от РИЕ щети на трети лица.

**Чл. 8** (1) Лицата, осъществили права за разполагане на РИЕ, ежемесечно, до 5-то число на текущия месец, представят в Общинска администрация, документ за платени такси, съгласно тарифата към настоящата Наредба.

(2) Звено „Общински приходи” ежегодно представя на кмета на общината справка за внесените в общинския бюджет суми по ал. 1.“

**Да стане:**

**(2) Звено „Общински приходи” ежегодно представя на кмета на общината справка за внесените в общинския бюджет суми по ал. 1**

**ІІІ. ВЪНШНА РЕКЛАМА**

**Чл. 9** Външна реклама може да бъде:

1. Светлинна реклама по покривите.
2. Крайпътна реклама, неподвижно закрепени касети осветени от вътре, рекламни пана за лепене на плакати (осветени или неосветени)
3. Реклама по калкани на сградите
4. Реклами към градския партер (магазини и други обекти с обществено – обслужващи функции).
5. Реклама по транспортни средства – таксита и други.

**Чл. 10** Всяка реклама трябва да бъде придружена от информация за наименование и адрес на юридическото или физическото лице, получили разрешение за поставяне на рекламата.

**Чл. 11** Несветещата реклама се поставя на не по- малко от 50 см. от нивото на терена. Нейните параметри следва да бъдат съобразени с конкретната градоустройствена обстановка.

**Чл. 12** Светеща реклама е тази, която ползва собствен източник на светлина. Ако съоръжението носещо светлинна реклама е поставено върху покрив, неговите параметри следва да бъдат съобразени с архитектурния образ (силует, пластично оформление и други) на сградата.

**Чл. 13** Не се разрешава разполагането на съоръжения за външна реклама на територията на община Рудозем върху:

1. Сгради, обявени за паметници на културата.
2. Скулптурни паметници и други елементи на декоративната пластика.
3. Природни забележителвости и резервати.
4. Всякакъв вид дървета и едроразмерна растителност.
5. Декоративни сгради
6. Стени на гробищни паркове, както и в самите тях.

7. „Стълбове на електропреносната и електроразпределителна мрежа.”

8. Елементи от системата за регулиране на движението по пътищата.

* 1. „Съоръжения на инженерната инфраструктура или в сервитутната им зона по начин, нарушаващ изискванията за безопасност, препятстващ достъпа до тях или създаващ затруднения за нормалната им експлоатация.“

**ІV. РЕКЛАМИ И ОБЯВИ КЪМ ЕЛЕМЕНТИТЕ НА ГРАДСКОТО ОБЗАВЕЖДАНЕ**

**Чл. 14** Безплатни съобщения за културни, спортни и други прояви се поставят само на определените за това места – информационни табла и др.

**Чл. 15** Афишните колонки могат да носят само съобщения за културни прояви и спектакли. Върху тях не могат да се поставят други материали преди завършване на проявата, за която първите информират.

**V. НАДПИСИ**

**Чл. 16** **(1)** Когато са графично и цветно оформени, надписите могат да бъдат поставени:

* върху козирки, навеси и корнизи, ако тяхната височина не надвишава 1 м.;
* пред балкони или прозоречни отвори, ако не са по-високи от парапета на балкона или подпрозоречния парапет;
* вертикално по фасадата на сградата.

Надписите са елементи от проекта за графично и цветно оформление на обекта, за когото са предназначени.

**(2)** Одобряването на този проект се извършва от главния архитект на общината.

**Чл. 17** Надписите поставени върху стена или успоредно на нея, не трябва да надвишават нейните граници, нито да бъдат разположени на повече от 15 см. от нея.

**Чл. 18** Надписът се премахва от собственика (ползвателя) и мястото се превежда в първоначалния му вид в едномесечен срок след приключване на дейността в обекта, за който е предназначен.

**VІ. ИНФОРМАЦИОННО – УКАЗАТЕЛНИ ТАБЕЛИ**

**Чл. 19 (1)** Информационно – указателните табели се подчиняват на разпоредбите на Раздел ІІІ, регламентиращ външната реклама. Те изключват указателните знаци, описани в Закона за движение по пътищата и Правилника за неговото приложение.

**(2)** Размерите на информационно – указателните табели не трябва да надвишават 1,5 м2, като вертикалният ръб трябва да бъде поставен на разстояние от края на уличното платно, не по – малко от 0,80 м., а хоризонталният – на височина, не по- малко от 2,50 м. от нивото на терена.

**VІІ. РЕКЛАМНИ МАТЕРИАЛИ (ЗНАМЕНА, ТРАНСПАРАНТИ И ДРУГИ), НАДПИСИ, ИНФОРМАЦИОННО – УКАЗАТЕЛНИ ТАБЕЛИ С ВРЕМЕНЕН ХАРАКТЕР**

**Чл. 20** Рекламни материали (знамена, транспаранти и др.) с временен характер могат да се разполагат на определените за това места и могат да носят само информация, свързана с икономически, социални, културни, политически и спортни мероприятия.

**Чл. 21** Безплатно разрешение за временна информация може да бъде дадено от Кмета на община Рудозем по изключение във връзка със събития от общоградски или национален характер, след мотивирано предложение.

**Чл. 22** Рекламни материали (знамена, транспаранти), надписи и информационно – указателни табели с временен характер се демонтират до три дни след изтичане на срока за разрешаването им.

**VІІІ. ПРЕВОЗНИ СРЕДСТВА, ИЗПОЛЗВАНИ САМО ЗА РЕКЛАМА**

**Чл. 23** Превозни средства, използвани или екипирани само за да носят реклама, не могат:

1. Да влизат в зоните, забранени за реклама
2. Да имат обща рекламна площ, надвишаваща 12 м2 за всяко превозно средство.

**Чл. 24** Изключения от описаните в чл. 23 забрани могот да бъдат допускани само при специални случаи, с разрешение на кмета на община Рудозем и началника на пътна полиция.

**ІХ. РЕД ЗА РАЗПОЛАГАНЕ**

**Чл. 25 (1)** Рекламно – информационни елементи могат да се разполагат въз основа на одобрени конструктивни проекти, разрешени от компетентните органи по чл. 26

**(2)** Не се изисква разрешение за разлепване на безплатни обяви, описани в чл. 14.

**Чл. 26** Исканията за разполагане на РИЕ върху обекти – общинска собственост се отправят в писмен вид до:

1. Кмета на общината, който назначава комисия по реклама, когата се отнася за:

* външна реклама;
* реклама към елементите на градското обзавеждане;
* обекти, които са общинска собственост;
* информационно – указателни табели;
* рекламни материали с временен характер

**Чл. 27** Исканията за разполагане на РИЕ трябва да са придружени от изработени от архитект, художник, фотограф или инженер:

* ситуационно решение, и/или;
* архитектурен конструктивен проект в подходящ мащаб, и/или;
* снимки, колажи и други материали, показващи адаптациата на РИЕ в градската среда, в случаите по чл. 2, т. 1

**Чл. 28** „Разполагането на РИЕ върху обекти- държавна или частна собственост, се извършва след съгласуване с органите по чл. 25, като се представи писмено съгласие

или писмен договор за наем на заетата от РИЕ площ от:

* ведомството или организацията, стопанисващи имота - при имоти държавна собственост
* ръководителя на съответното предприятие, организация и други- при имоти притежавани от юридически лица.
* решение на общото събрание на собствениците - при сгради етажна собственост при спазване на изискванията на Раздел ІV от ЗС.
* собственици на имота.”

**Чл. 29** Комисията по реклама разглежда постъпилите искания за разполагане на РИЕ върху обекти – общинска собственост, като предлага на кмета на общината:

1. Да одобри определени рекламни позиции
2. Да предложи мотивиран отказ
3. Когато е необходимо, комисията по реклама:

* извършва оглед на място съвместно с представители на КАТ и други специалисти и след това взема решение;
* внася проекти за РИЕ за разглеждане в ЕС

**Чл. 30** В случаите на чл. 29, т. 3 проектът на РИЕ се внася в ЕС от архитекта на общината. Комисията може да поиска от заявителя да допълни или коригира представената документация.

**Чл. 31 (1)** Срокът за одобряване на проектите или постановяването на мотивиран отказ е 30 дни след внасянето им в комисията по реклама.

* 1. В срока по ал. 1 общинските органи могат да поискат от заявителя да съгласува представения проект с органите на КАТ, ПБЗН, ВиК, Електроразпределение и др.

**Чл. 32** В едномесечен срок от одобрението на искането за разполагане на РИЕ се издава разрешение за монтаж от кмета на общината, в случаите на чл. 26

**Чл. 33** За външна реклама по чл. 9, т. 2 трябва да бъде сключен договор за реклама (наем) заедно с разрешение за монтаж. В договора за реклама се допуска гратисен период, не по-дълъг от един месец, след което цената за рекламното позиция се плаща, независимо от това дали е реализирана.

**Чл. 34** Ако след изтичане на указания в договора срок рекламната позиция не бъде заплатена, договорът се преклатява.

**Чл. 35** Физическите и юридическите лица, извършващи рекламна дейност, заплащат съгласно тарифата към настоящата наредба.

**Х. КОНТРОЛ – АДМИНИСТРАТИВНО НАКАЗАТЕЛНИ РАЗПОРЕДБИ**

**Чл. 36** Контролът по спазване на изискванията на тази наредба се осъществява от длъжностни лица, назначени със заповед на кмета на общината

**Чл. 37** **(1)** ) Който разполага РИЕ без надлежно разрешение от общинските органи в случаите, когато е бил длъжен да поиска разрешение и не го е направил, се наказва с глоба 100 лв.(51.12 евро) /*Изменен и допълнен с Решение №197/27.02.2025 г*./

**(2)** Който разполага РИЕ, които не отговарят на изискванията на тази наредба или ги разполага на неразрешените места в случаите, когато не се изисква разрешение от общинските органи, се наказва с глоба до 50 лв.(25.56 евро) */Изменен и допълнен с Решение №197/27.02.2025 г/*

**Чл. 38 (1)** Органите по чл. 36 могат да задължат собствениците на РИЕ, които са неизправни, с лош външен вид, не отговарят на изискванията на тази наредба или са поставени без разрешение, да ги приведат в изправност или да ги демонтират

**(2)** Който не изпълни в срок предписанията на общинските органи по ал. 1, се наказва с глоба до 100 лв.(51.12 евро). Със същата глоба се наказват лицата, неизпълнили в срок изискванията за премахване на РИЕ) */Изменен и допълнен с Решение №197/27.02.2025 г/*

**(3)** В случаите по предходната точка, РИЕ се премахват със заповед на кмета на общината.

**Чл. 39** Актовете за констатиране на нарушения се издават от длъжностните лица, посочени в чл. 36, а наказателните постановления се издават от кмета на общината по реда на ЗАНН.

**Чл. 40 (1)** Поставените без съответно разрешение РИЕ се отнемат с наказателно постановление на кмета на община Рудозем в полза на общината.

**(2)**Поставените РИЕ с налично разрешение, въз основа на сключен договор, които не са демонтирани след изтичането на срока на договора, се демонтират след уреждане на договорните отношения между страните.

**ПРЕХОДНИ И ЗАКЛЮЧИТЕЛНИ РАЗПОРЕДБИ**

**§ 1** Собствениците на заварени РИЕ, с изключение на елементите с краткотраен характер, са длъжни да преведат всички вече разпорожени РИЕ в съответствие с изискванията на тази наредба в тримесечен срок от влизането и в сила.

**§ 2** Който не изпълни в срок задълженията по §1 от преходните и заключителни разпоредби, се наказва с глоба до 100 лв.

**§ 3** Наредбата е приета от Общински съвет – гр. Рудозем с **Решение**

**№ 187/15.02.2005 г.** и изменена и допълнена с Решение **№170/27.12.2012 г.**

**§ 4** Настоящата Наредба се издава на основание чл. 22, ал. 1 и 2 от ЗМСМА

**§ 5** Наредбата е изменена и допълнена с Решение № 197/27.02.2025 г.

**Настоящите изменения и допълнения влизат в сила от датата на въвеждане на еврото в Република България, съгласно § 6, ал. 1, т. 2 и ал. 2 от ПЗР на Закона за въвеждане на еврото в Република България.**

**Т А Р И Ф А**

**КЪМ НАРЕДБАТА ЗА РЕКЛАМНА ДЕЙНОСТ**

**НА ТЕРИТОРИЯТА НА ОБЩИНА РУДОЗЕМ**

|  |  |
| --- | --- |
| Размер на рекламното табло  (м2) | Цена  (лв./месец) |
| I. Външна реклама | |
| До 0,5 м2 | 3 лв.(1.53 евро)/месец |
| От 0,5 м2 до 1 м2 | 6 лв.(3.06 евро) /месец |
| Над 1 м2 | 10 лв.(5.11 евро) /месец |
| II. РИЕ -монтирани на самостоятелна стойка | |
| До 0,5 м2 | 2 лв.(1.02 евро) /месец |
| От 0,5 м2 до 1 м2 | 4 лв.(2.04 евро) /месец |
| Над 1 *м\** | 8 лв.(4.09 евро) /месец |
| III. Информационно - указателни табели | |
| До 0,5 м2 | 1 лв.(0.51 евро) /месец |
| От 0,5 м2 до 1 м2 |  |
| - външна | 2 лв.(1.02 евро) /месец |
| • на самостоятелна стойка | 4 лв.(2.04 евро) /месец |
| Над 1 м2 |  |
| - РИЕ | 3 лв.(1.53 евро) /месец |
| - на самостоятелна стойка | 5 лв.(2.55 евро) /месец |

**Председател на Общински съвет-Рудозем:…………………..**

**/инж. Венцислав Пехливанов/**